CELEX: 32019R0694
Language: el
Date: 2019-02-15 00:00:00
Title: Κατ' εξουσιοδότηση κανονισμός (ΕΕ) 2019/694 της Επιτροπής, της 15ης Φεβρουαρίου 2019, για τη συμπλήρωση του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τη μορφή χρηματοδότησης που δεν συνδέεται με τις δαπάνες των συναφών πράξεων

6.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 118/4
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/694 ΤΗΣ ΕΠΙΤΡΟΠΗΣ
         της 15ης Φεβρουαρίου 2019
         για τη συμπλήρωση του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τη μορφή χρηματοδότησης που δεν συνδέεται με τις δαπάνες των συναφών πράξεων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (1), και ιδίως το άρθρο 67 παράγραφος 5α,
         Εκτιμώντας τα ακόλουθα:
         
                     (1)
                  
                  
                     Το άρθρο 67 παράγραφος 1 πρώτο εδάφιο στοιχείο ε) του κανονισμού (ΕΕ) αριθ. 1303/2013 προστέθηκε με τον κανονισμό (ΕΕ, Ευρατόμ) 2018/1046 (2) και θέσπισε μορφή χρηματοδότησης η οποία δεν συνδέεται με τις δαπάνες των συναφών πράξεων, αλλά βασίζεται στην εκπλήρωση των όρων («όροι χρηματοδότησης») που συνδέονται με την επίτευξη προόδου στην υλοποίηση των προγραμμάτων ή στην επίτευξη των στόχων τους.
                  
               
                     (2)
                  
                  
                     Λαμβάνοντας υπόψη το τρέχον στάδιο της περιόδου προγραμματισμού 2014-2020, εξετάστηκαν διάφοροι θεματικοί τομείς στους οποίους θα μπορούσε να χρησιμοποιηθεί αποτελεσματικά αυτή η μορφή χρηματοδότησης και θα μπορούσαν να αποδειχθούν τα οφέλη της όσον αφορά την απλούστευση και τη μείωση του διοικητικού φόρτου για τους δικαιούχους και τις διαχειριστικές αρχές, χωρίς να προκληθούν σημαντικές αλλαγές στα υφιστάμενα προγράμματα. Τα μέτρα ενεργειακής απόδοσης και η ενέργεια από ανανεώσιμες πηγές έχουν λάβει στήριξη σε μεγάλο βαθμό από το Ευρωπαϊκό Ταμείο Περιφερειακής Ανάπτυξης («ΕΤΠΑ») και το Ταμείο Συνοχής κατά την περίοδο 2014-2020 και τις προηγούμενες δημοσιονομικές περιόδους. Τα μέτρα αυτά συνιστούν τομέα στήριξης που περιλαμβάνει σχετικά ομοιογενείς τύπους παρεμβάσεων (όπως μέτρα μόνωσης, αλλαγή συστήματος θέρμανσης ή χρήση ηλεκτρονικών συσκευών με ενισχυμένη αποδοτικότητα), και οι δικαιούχοι ή οι τελικοί δικαιούχοι της στήριξης στην πράξη είναι συχνά φυσικά πρόσωπα ή ΜΜΕ.
                  
               
                     (3)
                  
                  
                     Συνεπώς, είναι σκόπιμο να καθοριστούν αναλυτικές λεπτομέρειες για τους όρους χρηματοδότησης των μέτρων ενεργειακής απόδοσης και ενέργειας από ανανεώσιμες πηγές και για την εφαρμογή τους στο πλαίσιο του υφιστάμενου νομικού πλαισίου, συμπεριλαμβανομένης της μεθόδου για τον προσδιορισμό του ποσού που αντιστοιχεί στους ισχύοντες όρους χρηματοδότησης και των ρυθμίσεων για την πράξη που αποτελεί αντικείμενο της επιστροφής βάσει των όρων χρηματοδότησης. Η λεπτομερής μέθοδος θα πρέπει να καθορίζει τη σχέση μεταξύ του ποσού και της εκπλήρωσης των τελικών όρων χρηματοδότησης, ενώ το ποσό θα πρέπει να είναι ανεξάρτητο από το κόστος των δραστηριοτήτων στο πλαίσιο της πράξης που θα συμβάλει στους τελικούς όρους χρηματοδότησης.
                  
               
                     (4)
                  
                  
                     Ειδικότερα, προκειμένου να διασφαλιστεί ότι η μέθοδος υπολογισμού που χρησιμοποιείται για τον καθορισμό του ποσού που σχετίζεται με την εκπλήρωση των όρων χρηματοδότησης λαμβάνει δεόντως υπόψη εύλογες παραδοχές με βάση τις προβλέψιμες τάσεις της τεχνολογικής ανάπτυξης και τις συναφείς μεταβολές του επενδυτικού κόστους για διάφορα είδη παρεμβάσεων που συμβάλλουν στη συνολική εκπλήρωση των όρων χρηματοδότησης, η περίοδος αναφοράς που εφαρμόζεται θα πρέπει να αφορά τα τελευταία έτη κατά τα οποία υπάρχουν διαθέσιμα στοιχεία για παρόμοιες επενδύσεις.
                  
               
                     (5)
                  
                  
                     Θα πρέπει να διευκρινιστεί ο τρόπος με τον οποίο θα πρέπει να εφαρμόζονται στο πλαίσιο αυτό οι ισχύουσες διατάξεις σχετικά με τις αιτήσεις πληρωμής, σύμφωνα με το άρθρο 131 παράγραφος 1 δεύτερο εδάφιο του κανονισμού (ΕΕ) αριθ. 1303/2013.
                  
               
                     (6)
                  
                  
                     Επιπλέον, θα πρέπει να υπενθυμιστεί ότι οι ειδικές απαιτήσεις που συνδέονται με τις διαχειριστικές επαληθεύσεις και τους ελέγχους για τις πράξεις που αποτελούν αντικείμενο επιστροφής δαπανών βάσει των όρων χρηματοδότησης καθορίζονται στον κανονισμό (ΕΕ) αριθ. 1303/2013, ιδίως στο άρθρο 67 παράγραφος 1 και στο άρθρο 125 παράγραφος 4 στοιχείο α). Οι απαιτήσεις αυτές θα πρέπει να λαμβάνονται υπόψη στις διατάξεις σχετικά με τη θέσπιση αυτού του τύπου πράξεων, όπως ορίζεται στο σημείο 4 του παραρτήματος. Ειδικότερα, οι επαληθεύσεις και οι έλεγχοι δεν θα πρέπει να πραγματοποιούνται στο επίπεδο των μεμονωμένων επενδύσεων, δεδομένου ότι ο δικαιούχος αναφέρει την εκπλήρωση των όρων χρηματοδότησης στη διαχειριστική αρχή. Επιπλέον, τα δικαιολογητικά έγγραφα που αφορούν τις υποκείμενες δαπάνες δεν θα πρέπει να υπόκεινται σε λογιστικό έλεγχο, ούτε σε διαχειριστικές επαληθεύσεις, δεδομένου ότι τα ποσά που συνδέονται με την πράξη είναι προκαθορισμένα.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό αποτέλεσαν αντικείμενο διαβούλευσης με εμπειρογνώμονες που όρισε κάθε κράτος μέλος σύμφωνα με τις αρχές που καθορίζονται στη διοργανική συμφωνία για τη βελτίωση του νομοθετικού έργου (3), κατ' εφαρμογή του άρθρου 149 παράγραφος 3α του κανονισμού (ΕΕ) αριθ. 1303/2013.
                  
               
                     (8)
                  
                  
                     Για να διασφαλιστεί ότι οι καθορισμένες αρχές μπορούν πράγματι να χρησιμοποιήσουν τις νέες διατάξεις που ισχύουν από τις 2 Αυγούστου 2018 σύμφωνα με το άρθρο 282 του κανονισμού (ΕΕ, Ευρατόμ) 2018/1046, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός θεσπίζει αναλυτικές λεπτομέρειες για τους όρους χρηματοδότησης που μπορούν να χρησιμοποιηθούν για την επιστροφή των δαπανών από τη διαχειριστική αρχή στους δικαιούχους στο πλαίσιο της χρηματοδότησης η οποία δεν συνδέεται με τις δαπάνες των συναφών πράξεων που αναφέρονται στο άρθρο 67 παράγραφος 1 πρώτο εδάφιο στοιχείο ε) του κανονισμού (ΕΕ) αριθ. 1303/2013 και για την εφαρμογή τους.
            
            
               2.   Τα πεδία δαπανών που μπορούν να αποτελούν αντικείμενο χρηματοδότησης η οποία δεν συνδέεται με δαπάνες είναι μέτρα ενεργειακής απόδοσης και ενέργειας από ανανεώσιμες πηγές όπως αναφέρεται αναλυτικά στο παράρτημα.
            
         
         
            Άρθρο 2
            Ορισμοί
            Για τους σκοπούς του παρόντος κανονισμού ισχύουν οι ακόλουθοι ορισμοί:
            (1)   «όροι χρηματοδότησης»: οι όροι που πρέπει να πληρούνται για την επιστροφή δαπανών στο πλαίσιο της χρηματοδότησης που δεν συνδέεται με δαπάνες, οι οποίοι συνίστανται σε σειρά ενδιάμεσων και τελικών όρων χρηματοδότησης για να συμβάλουν στην επίτευξη ενός προκαθορισμένου στόχου·
            (2)   «πράξη που αποτελεί αντικείμενο επιστροφής δαπανών βάσει όρων χρηματοδότησης»: ενιαία πράξη κατά την έννοια του άρθρου 2 παράγραφος 9 του κανονισμού (ΕΕ) αριθ. 1303/2013, η οποία συνίσταται σε όλα τα καθήκοντα που εκτελούνται για την εκπλήρωση των ενδιάμεσων και των τελικών όρων χρηματοδότησης.
         
         
            Άρθρο 3
            Λεπτομέρειες όσον αφορά τους όρους χρηματοδότησης και την εφαρμογή τους
            
               1.   Οι τελικοί όροι χρηματοδότησης καθορίζονται σύμφωνα με το παράρτημα.
            
            
               2.   Οι λεπτομέρειες για την εφαρμογή των όρων χρηματοδότησης όσον αφορά τη μέθοδο για τον καθορισμό του σχετικού προκαθορισμένου ποσού δαπανών προς επιστροφή και την υποβολή πληροφοριών στην Επιτροπή για τη σύσταση της πράξης που αποτελεί αντικείμενο επιστροφής με βάση τους όρους χρηματοδότησης καθορίζονται σύμφωνα με το παράρτημα.
            
         
         
            Άρθρο 4
            Στοιχεία για αιτήσεις πληρωμής
            
               1.   Τα έξοδα που υπολογίζονται στην εφαρμοζόμενη βάση που πρέπει να περιλαμβάνονται στην αίτηση πληρωμής σύμφωνα με το άρθρο 131 παράγραφος 2 του κανονισμός (ΕΕ) αριθ. 1303/2013 είναι το προκαθορισμένο ποσό που αντιστοιχεί σε κάθε όρο χρηματοδότησης που έχει εκπληρωθεί. Το ποσό αυτό περιλαμβάνεται στις αιτήσεις πληρωμής μαζί με τα στοιχεία αναφοράς της σχετικής πράξης, σύμφωνα με το υπόδειγμα για τις αιτήσεις πληρωμών που ορίζεται στον εκτελεστικό κανονισμό (ΕΕ) αριθ. 1011/2014 της Επιτροπής (4).
            
            
               2.   Οι συνολικές επιλέξιμες δαπάνες μιας πράξης που αποτελεί αντικείμενο επιστροφής βάσει όρων χρηματοδότησης δεν υπερβαίνουν το προκαθορισμένο ποσό των δαπανών που αντιστοιχεί στον τελικό όρο χρηματοδότησης, ο οποίος υπολογίζεται με βάση τις μεθόδους που καθορίζονται στο παράρτημα.
            
         
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 320.
         
            (2)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (3)  Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής, της 13ης Απριλίου 2016, για τη βελτίωση του νομοθετικού έργου (ΕΕ L 123 της 12.5.2016, σ. 1).
         
            (4)  Εκτελεστικός κανονισμός (ΕΕ) αριθ. 1011/2014 της Επιτροπής, της 22ας Σεπτεμβρίου 2014, για τη θέσπιση λεπτομερών κανόνων εφαρμογής του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τα υποδείγματα που πρέπει να χρησιμοποιούνται κατά την υποβολή ορισμένων πληροφοριών στην Επιτροπή και λεπτομερών κανόνων που διέπουν τις ανταλλαγές πληροφοριών μεταξύ δικαιούχων και διαχειριστικών αρχών, αρχών πιστοποίησης, αρχών ελέγχου και ενδιάμεσων φορέων (ΕΕ L 286 της 30.9.2014, σ. 1).
      
      
         
            ΠΑΡΑΡΤΗΜΑ
            
               Λεπτομέρειες σχετικά με τους όρους χρηματοδότησης και την εφαρμογή τους για μέτρα ενεργειακής απόδοσης και ενέργειας από ανανεώσιμες πηγές
            
            1.   Πεδίο εφαρμογής
            
            Το παρόν παράρτημα εφαρμόζεται στις επενδύσεις στην ενεργειακή απόδοση και την ενέργεια από ανανεώσιμες πηγές στο πλαίσιο του θεματικού στόχου 4 για το ΕΤΠΑ και το Ταμείο Συνοχής.
            2.   Τελικός όρος χρηματοδότησης
            
            
                     
                        1)
                     
                     
                        Ο τελικός όρος χρηματοδότησης για μέτρα ενεργειακής απόδοσης και για ενέργεια από ανανεώσιμες πηγές είναι η επίτευξη ενεργειακής απόδοσης εκφραζόμενη σε εξοικονόμηση ενέργειας σε kWh/έτος ή σε τόνους μείωσης εκπομπών CO2, όπως περιγράφεται στους κοινούς δείκτες αποτελεσμάτων στο παράρτημα I του κανονισμού (ΕΕ) αριθ. 1301/2013.
                     
                  
                     
                        2)
                     
                     
                        Η εξοικονόμηση ενέργειας σε kWh/έτος ή σε μείωση των εκπομπών CO2 ορίζεται βάσει μίας από τις μεθόδους υπολογισμού που καθορίζονται στο παράρτημα V σημείο 1) στοιχεία α), β) ή γ) της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου (1).
                     
                  3.   Μέθοδος για τον καθορισμό του ποσού που αντιστοιχεί στον τελικό όρο χρηματοδότησης
            
            
                     
                        1)
                     
                     
                        Για την εφαρμογή του τελικού όρου χρηματοδότησης, το ποσό των επιλέξιμων δαπανών που αντιστοιχεί στον τελικό όρο χρηματοδότησης καθορίζεται με μια δίκαιη, αντικειμενική και επαληθεύσιμη μέθοδο υπολογισμού που βασίζεται σε ένα από τα ακόλουθα:
                        
                                    α)
                                 
                                 
                                    στατιστικά δεδομένα, άλλες αντικειμενικές πληροφορίες ή κρίση εμπειρογνώμονα·
                                 
                              
                                    β)
                                 
                                 
                                    επαληθευμένα ιστορικά δεδομένα σχετικά με τα μέτρα ενεργειακής απόδοσης και τα συστήματα ενέργειας από ανανεώσιμες πηγές.
                                 
                              
                  
                     
                        2)
                     
                     
                        Η μέθοδος υπολογισμού λαμβάνει υπόψη εύλογες παραδοχές όσον αφορά τις τάσεις και τις πιθανές τεχνολογικές αλλαγές που ενδέχεται να έχουν επιπτώσεις στο κόστος των προγραμματισμένων επενδύσεων που συμβάλλουν στην εκπλήρωση του τελικού όρου χρηματοδότησης κατά τη διάρκεια του προβλεπόμενου χρονοδιαγράμματος υλοποίησης της πράξης.
                     
                  4.   Πλαίσιο για πράξεις που υπόκεινται σε επιστροφή δαπανών βάσει όρων χρηματοδότησης
            
            Για την εφαρμογή των όρων χρηματοδότησης, ισχύουν τα ακόλουθα:
            
                        α)
                     
                     
                        η πράξη που υπόκειται σε επιστροφή δαπανών με βάση τους όρους χρηματοδότησης σχετίζεται με την επίτευξη προόδου στην υλοποίηση των προγραμμάτων ή στην επίτευξη των στόχων του προγράμματος·
                     
                  
                        β)
                     
                     
                        ο δικαιούχος της ενέργειας που υπόκειται σε επιστροφή δαπανών με βάση τους όρους χρηματοδότησης είναι είτε η διαχειριστική αρχή είτε ένας ενδιάμεσος φορέας με τις απαραίτητες ρυθμίσεις που διασφαλίζουν τον διαχωρισμό των καθηκόντων σύμφωνα με το άρθρο 125 παράγραφος 7 του κανονισμού (ΕΕ) αριθ. 1303/2013·
                     
                  
                        γ)
                     
                     
                        η πράξη που υπόκειται σε επιστροφή δαπανών βάσει των όρων χρηματοδότησης υλοποιείται με βάση προγραμματισμένο χρονοδιάγραμμα για την ολοκλήρωση των ενδιάμεσων ή τελικών όρων χρηματοδότησης·
                     
                  
                        δ)
                     
                     
                        η πράξη που υπόκειται σε επιστροφή δαπανών βάσει των όρων χρηματοδότησης έχει ολοκληρωθεί ή υλοποιηθεί πλήρως πριν από τη λήξη της περιόδου επιλεξιμότητας που ορίζεται στο άρθρο 65 παράγραφος 2 του κανονισμού (ΕΕ) αριθ. 1303/2013·
                     
                  
                        ε)
                     
                     
                        κατά τον καθορισμό των όρων της ενδιάμεσης χρηματοδότησης, καθορίζονται εκ των προτέρων τα αντίστοιχα ποσά των δαπανών·
                     
                  
                        στ)
                     
                     
                        ο μηχανισμός μέτρησης και παρακολούθησης της προόδου προς την εκπλήρωση των όρων χρηματοδότησης επιτρέπει την επαλήθευση της εκπλήρωσης κάθε όρου χρηματοδότησης·
                     
                  
                        ζ)
                     
                     
                        η πράξη που υπόκειται σε επιστροφή δαπανών με βάση τους όρους χρηματοδότησης εξαιρείται από τον πληθυσμό που αναφέρεται στο άρθρο 28 παράγραφος 3 του κανονισμού (ΕΕ) αριθ. 480/2014 για τους σκοπούς του δείγματος των πράξεων που αναφέρονται στο άρθρο 127 παράγραφος 1 του κανονισμού (ΕΕ) αριθ. 1303/2013.
                     
                  5.   Υποβολή πληροφοριών στην Επιτροπή
            
            Τα κράτη μέλη υποβάλλουν στην Επιτροπή πληροφορίες σχετικά με τα στοιχεία που αναφέρονται στα σημεία 2, 3 και 4, όπου περιγράφεται ο τρόπος με τον οποίο η πράξη που υπόκειται σε επιστροφή δαπανών βάσει όρων χρηματοδότησης λειτουργεί πριν από την έναρξη της εφαρμογής της.
            
               (1)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).